Zvaigžņu Vārti SG-1

"Zvaigžņu Vārti SG-1" (, bieži saīsināts kā SG-1) ir Kanādas un ASV militārās zinātniskās fantastikas televīzijas seriāls un daļa no Metro-Goldwyn-Mayer "Zvaigžņu Vārtu" franšīzes. Seriālu veidoja Breds Raits un Džonatans Glāsners pēc Dīna Devlina un Rolanda Emeriha 1994. gada filmas "Zvaigžņu Vārti" motīviem. Televīzijas seriālu filmēja Vankūveras pilsētas apkaimē, Kanādā. Pirmās piecas seriāla sezonas translēja telekanālā Showtime, bet sākot ar 1997. gadu to pārcēla uz kanālu Sci Fi. Pēdējās sērijas pirmizrāde notika telekanālā Sky1 Apvienotajā Karalistē 2007. gada 13. martā, trīs mēnešus pirms ASV pirmizrādes. Ar 10 sezonām un 214 sērijām "Zvaigžņu Vārti SG-1" 2007. gadā pārspēja seriālu "X-faili. Slepenās lietas" kā visilgākais Ziemeļamerikas zinātniskās fantastikas televīzijas seriāls.

Darbība seriālā sākas divus gadus pēc filmas notikumiem. Citplanētiešu, tāpat zināmu kā Senie, ierīču Zvaigžņu Vārtu tīkls aptver Piena Ceļa galaktiku, nodrošinot tūlītēju ceļošanu starp attālām planētām. Tomēr, kā atklājas vēlāk, šis tīkls spēj aptvert ne vien Piena Ceļa galaktiku, bet, ar pietiekamu jaudu, spēj sasniegt arī citas galaktikas. "Zvaigžņu Vārti SG-1" atspoguļo militārās vienības SG-1, galvenās vairāk nekā diviem desmitiem komandu no Zemes Zvaigžņu Vārtu programmas, piedzīvojumus, kas dodas izpētīt galaktikas un aizstāvēt Zemi pret citplanētu draudiem tādiem kā goauldi, replikatori un vēlāk orai. Pirmajās piecās sezonās SG-1 komandas sastāvs ir nemainīgs, kas vairākas reizes mainās vēlākajās sezonās. Seriāls saistīts ar daudziem senajiem Zemes mītiem, piemēram, ēģiptiešu, skandināvu, kā arī Karaļa Artura leģendu. 2008. gadā DVD formātā kā turpinājums seriālam iznāca filmas "Zvaigžņu Vārti: Patiesības Šķirsts" (Stargate: The Ark of Truth) un "Zvaigžņu Vārti: Kontinuums" (Stargate: Continuum), 2009. gada aprīlī paziņoja par trešās DVD filmas iznākšanu ar nosaukumu Stargate: Revolution, tomēr filmas uzņemšana tika apturēta.

Seriālam bija ievērojami panākumi gan telekanālā Showtime, gan Sci Fi, turklāt tas bija īpaši populārs Eiropā un Austrālijā. Tas saņēma maz kritikas un ieguva daudzas balvas un nominācijas tā desmit sezonu laikā. Paralēli seriālam, 2002. gadā sāka demonstrēt animācijas seriālu Stargate Infinity, 2004. gadā, kā atvasinājums izdots seriāls "Zvaigžņu Vārti: Atlantīda", bet 2009. gadā kā vēl viens atvasinājums izdots seriāls "Zvaigžņu Vārti: Visums", kas ir trešais seriāls franšīzē. Starp "Zvaigžņu Vārti SG-1" precēm pieejamas arī spēles un rotaļlietas, drukātie izdevumi un audio seriāls.

 Pārskats 
"Zvaigžņu Vārti SG-1" turpina stāstu, kas aizsākās filmā "Zvaigžņu Vārti" un seko SG-1 militārās komandas piedzīvojumiem. SG-1 un divi desmiti citu SG komandu dodas uz citām planētām, izmantojot izdomātu citplanētiešu ierīci, sauktu par Zvaigžņu Vārtiem, kas seriālā ir izvietota slepenā ASV Gaisa spēku militārā bāzē, zināmā kā Zvaigžņu Vārtu komandcentrs, Šaienas kalna kompleksā, Kolorādo. Pirmajās astoņās sezonās SG komandu mērķis ir izpētīt attālas planētas un meklēt jaunas tehnoloģijas un sabiedrotos cīņā pret goauldiem, čūskveidīgu parazītu rasi, kas iemitinās cilvēka organismā, pārņemot tos savā varā. Kā skaidrots seriālā, pirms tūkstošiem gadu goauldi pārvietoja vergus no Zemes uz attālām apdzīvojamām planētām visā Piena Ceļa galaktikā un tagad izliekas par dieviem no dažādiem seniem Zemes mītiem, it īpaši no Ēģiptes mitoloģijas. Laika gaitā SG-1 uzzina, ka Zvaigžņu Vārtu tīklu miljoniem gadu atpakaļ uzbūvējusi augsti attīstīta citplanētiešu rase, pazīstama kā Senie, pirms tie, izmantojot savas spējas, pacēlās augstākā eksistences līmenī. 9. un 10. sezonā galveno pretinieka lomu seriālā ieņem izdomātas būtnes — orai, kas pieder pie Seno rases, bet izmanto savas pārdabiskās spējas sevis iecelšanai dievu lomā.

 Apofiss 
Apofiss ir goaulds, otrs galvenais Zemes ienaidnieks un otrais spēcīgākais goaulds pēc Ra. Nosaukts pēc seno ēģiptiešu mitoloģijas tēla Apopa, kas ēģiptiešu mitoloģijā ir pazemes būtne, milzīga čūska, tumsas un haosa iemiesojums, kas vakaros sagaida Sauli — Ra un cenšas to aprīt.

 Ārējās saites 

Kategorija:Zvaigžņu Vārti